Simon Emil Ammitzbøll (RV), 2006-03-22:
For Det Radikale Venstre er indfaldsvinklen til hele denne problematik, at vi gerne vil kompensere nogle rettighedshavere.
Det bør sådan set også være det, som alle partierne her i Folketinget er enige om og bør kunne være enige om, men det skal ske på en måde, hvor det ikke er til gene for forbrugerne.
Det ligger os meget på sinde, og det er ligesom de to hensyn, som vi prøver at kombinere.
Vi har en ordning med et blankbåndsvederlag, som, hvordan vi end vender og drejer det, i virkeligheden er under pres.
Det er en ordning, som kulturministeren blærede sig med blev indført under en tidligere regering, også med en konservativ minister.
Det er sådan set fint nok, for dengang man indførte den, var det med et kulturpolitisk sigte om at give en kompensation og for at sørge for at give nogle penge, i virkeligheden primært til danske kunstnere, men så kommer der også nogle udenlandske kunstnere med, og det er sådan set også fint nok.
Det kulturpolitiske sigte vil vi gerne holde fast i, og derfor skal vi finde en måde at få de penge ind på, som, er jeg lige ved at sige, er fremtidssikret.
Vi behandler to forslag her i dag, både et regeringsforslag og et forslag fra SF.
Det Radikale Venstre er skeptisk over for regeringens lovforslag, nr. L 166, fordi vi savner, at der bliver lavet en overordnet løsning.
Det kan vi sådan set kun have sympati for at man vil.
Problemet er selvfølgelig, at det også gør det let lige at ændre det med et snuptag.
Og en anden ting er, at vi er lidt nervøse, fordi man kun laver sådan en særordning for dvd'er og ikke laver en ordning for hele området.
Men jeg må indrømme én ting: Jeg og Det Radikale Venstre er ikke vilde med SF's idé.
Vi har sådan set meget sympati for ideen om at ville sikre rettighedshaverne.
Det sigte støtter vi, og det vil vi også gerne komme med konstruktive forslag til hvordan man kan gøre.
Men den konkrete idé, hvor man lægger afgifter på hardware, kommer altså på sigt, også på kort sigt, til at støde ind i nogle praktiske problemer, fordi de forskellige former for hardware smelter mere sammen end som så.
Og det handler også om, hvad det er, folk bruger deres MP3afspillere og andet udstyr til.
Vi synes i hvert fald, at der kommer nogle komplikationer, hvis Fttmo065.fm Page 4951 Thursday, May 18, 2006
10:13 AM
man alene laver denne hardwareafgift, eller hvad man skal kalde det.
Så siger SF, at det er en harmonisering med mange EU-lande osv.
Det, der er vigtigt for os, er, at man finder en teknologineutral løsning, hvor det ikke er teknologien, der er det vigtige, egentlig hverken løse medier eller faste medier.
Det er det, vi er interesserede i.
Det kan man gøre på flere måder.
Jeg kunne forstå på fru Ellen Trane Nørby, at der åbenbart lidt er en tendens i Venstre til at se på noget med en finanslovløsning, det gør man jo allerede på dvd-delen.
Det kunne være én måde at gøre det på.
En anden måde at gøre det på, som måske egentlig er mere nyskabende end finanslovløsningen, er at prøve at søge inspiration andre steder fra.
Vi har jo allerede problemet et andet sted, nemlig med licensen, tv-licensen f.eks., hvor vi i øjeblikket har det problem, at det kun er, når man har et tv- eller et radioapparat, at man skal betale licens, men at der er flere og flere, der begynder at se tv eller høre radio på andre måder end med et tv-apparat eller et radioapparat.
Derfor har Det Radikale Venstre på det område foreslået en obligatorisk husstandslicens, som alle, der har en eller anden form for apparater, skal betale.
Men hvad nu, hvis man satte denne obligatoriske husstandslicens op med et lillebitte beløb, for det er ikke meget, der skal til, så kunne man i virkeligheden lade en del af den obligatoriske husstandslicens gå til at kompensere rettighedshaverne.
Det er selvfølgelig noget utraditionelt tænkt, men det handler om at finde et sted, hvor vi kan få indtægten ind, hvor vi kan kompensere rettighedshaverne, og hvor vi ikke kommer i karambolage med regeringens skattestop, som vi jo gør med SF's forslag, sådan som jeg forstår det.
Det gør vi ikke, hvis vi tager det ind som en del af en obligatorisk husstandslicens.
Derfor vil vi faktisk foreslå, at man enten gør dét eller tager finanslovløsningen.
Eller i virkeligheden: Hvis der er nogen, der har et tredje eller et fjerde forslag, der er bedre, er vi også villige til at diskutere dét.
Vi vil meget gerne indgå i en konstruktiv dialog med de øvrige partier i Folketinget om, hvordan vi med et kulturpolitisk sigte kan kompensere rettighedshaverne, for det må være det, som vi alle sammen kan være enige om.
Det, vi i virkeligheden skal diskutere, er, hvilken model der så er den, som vi vælger at bruge.
Det er vores sikringsvinkel til det, og det betyder som sagt også, at vi stemmer imod begge forslag, hvis de ellers skulle komme til afstemning.